‘ไทยรี’ลุ้น กำไรปีนี้ โตได้5%
ไทยรับประกันภัยต่อ เผยไตรมาสแรกแผนการเงินเข้าเป้า คาดมีกำไรประมาณ 5%
9 พ.ค. 2559

ไทยรับประกันภัยต่อ เผยไตรมาสแรกแผนการเงินเข้าเป้า คาดมีกำไรประมาณ 5%
นายโอฬาร วงศ์สุรพิเชษฐ์ กรรมการและประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า 3 เดือนแรกของปีนี้ธุรกิจยังคงเป็นไปตามแผนและเป้าหมายทางการเงินที่วางไว้ อัตราส่วนรวมค่าสินไหมทดแทนและค่าใช้จ่ายดำเนินงาน  95% ทำให้จะมีกำไรอยู่ประมาณ 5% ผลตอบแทนจากการลงทุนที่ 3% ส่วนอัตราค่าใช้จ่ายอยู่ที่ระดับ 4.5-5%
ทั้งนี้ คาดว่าจะสามารถจ่ายเงินปันผลจากการดำเนินงานของปี 2559 ได้ ภายหลังจากที่ได้ล้างขาดทุนสะสมหมดไป ซึ่งเป็นไปตามแผน 3 ปี เริ่มจากปี 2559-2561 ที่ตั้งเป้าหมายจะคุมคอมไบน์ เรโช ให้อยู่ที่ 95% และเบี้ยรวมเติบโตปีละ 15% ทำให้ปี 2561 จะมีเบี้ยรวม 8,000 ล้านบาท การจ่ายเงินปันผลในอนาคตจะจ่ายประมาณ 65-70% ของกำไร จากในอดีตที่ผ่านมาบริษัทมีอัตราการจ่ายเงินปันผลเมื่อเทียบกับกำไรที่สูงมาก 80-90% เพื่อเก็บกำไรส่วนหนึ่งไว้รองรับเหตุการณ์ที่ไม่คาดคิดอาจเกิดขึ้น
“บริษัทมีแผนว่าจะรักษาอัตราส่วนเงินกองทุนต่อเงินกองทุนที่ต้องสำรองตามกฎหมาย (CAR) ไว้ที่ 300% เทียบเท่าอันดับความน่าเชื่อถือของบริษัทจัดอันดับเครดิตเรตติ้งที่ AAA จะทำให้คู่ค้าที่ส่งประกันภัยต่อมาที่เรา ตั้งสำรองต่ำที่สุด ทำให้บริษัทสามารถแข่งขันกับบริษัทประกันภัยต่อต่างประเทศได้” นายโอฬาร กล่าว